25/09/2009 | Administración LocalMunicipal
Valdoviño
Anuncio de aprobación definitiva Ordenanza reguladora do uso das praias no concello de Valdoviño

ANUNCIO O Concello-Pleno de Valdoviño, en sesión que celebrou o día dezaoito de maio de dous mil nove, adoptou acordo de aprobación provisional da Ordenanza reguladora do uso das praias do Concello de Valdoviño, abríndose un período de presentación de reclamacións ou suxestións durante o prazo de trinta días hábiles dende a publicación no Boletín Oficial da Provincia número 183 do día 18 de xuño de 2009. Por no terse presentado en prazo ningunha reclamación, o acordo entendese definitivamente aprobado, polo que se procede á publicación do seu texto íntegro para a súa entrada en vigor. ORDENANZA REGULADORA DO USO DAS PRAIAS DO CONCELLO DE VALDOVIÑO Artigo 1. De acordo co disposto no artigo 3.1. b) da Lei de Costas, de 28 de xullo de 1988, as praias deste término municipal de Valdoviño constitúen bens de dominio público marítimo terrestre estatal, consonte o artigo 132.2 da Constitución Española. O artigo 115 da Lei de Costas atribúe competencias municipais no dominio público marítimo terrestre estatal que, no que atinxe ás praias, son: – Manter as praias e lugares públicos de baños nas debidas condicións de limpeza, hixiene e salubridade. – Vixiar a observancia das normas e instrucións ditadas pola Administración do Estado sobre salvamento e seguridade das vidas humanas. – Explotar, de ser o caso, os servizos de tempada que poidan establecerse nas praias por calquera das formas de xestión directa ou indirecta previstas na lexislación de Réxime Local. Esta ordenanza municipal regula o exercicio desas competencias que a lexislación de Costas atribúe a este municipio, para manter as praias de Valdoviño nas mellores condicións. Preténdese con esta ordenanza garantir o uso público das praias, regulando os usos xerais e especiais, e asegurar a súa integridade e adecuada conservación. Así, estas normas teñen por obxecto, establecer as condicións xerais que deben cumplir as diferentes instalacións así como regular as actividades e usos que se realicen nas praias deste Concello, co fin de protexer a saúde pública e o medio ambiente, así como conseguir unha mellora da imaxe o noso litoral. Artigo 2. O contido desta ordenanza será de aplicación a en todas as praias do municipio de Valdoviño, así como ás instalacións ou elementos que ocupen ditos espacios. Artigo 3. A competencia nesta materia atribúese a Concellaría de Praias, ou a que asuma as súas funcións, sen prexuízo das propias do resto de Concellarías no ámbito das súas competencias. Artigo 4. Para os efectos da presente ordenanza, enténdese como: a) Praias: marxe, orilla ou ribeira que rodea as augas de baño continentais ou marítimas, en superficie case plana que teñan ou non vexetación, formadas pola acción da auga ou do vento ou por outras causas naturais ou artificiais. b) Augas de baño: calquera elemento de augas superficiais que sexan susceptibles de que poidan bañarse nelas un número importante de persoas ou exista unha actividade cercana relacionada directamente co baño e no que non exista unha prohibición permanente de baño nin se formulara unha recomendación permanente de absterse del, donde non exista perigo obxectivo para o público. c) Zonas de augas de baño: área xeograficamente delimitada dun termo municipal composta por unha praia e as súas augas de baño. En todos os casos, entenderase como zona de baño aquela que se atope debidamente balizada para eses efectos. Nos tramos de costa que non estean balizados como zona de baño, entenderase que esta ocupa unha franxa de mar contigua á costa dunha anchura de 200 metros nas praias ou 50 metros no resto da costa. d) Zona de varada: aquela destinada á estancia, embarque, desembarque ou mantemento de embarcacións profesionais ou de recreo, debidamente listadas. e) Acampada: instalación de tendas de campaña, parasois non diáfanos nos seus laterais ou de vehículos ou remolques habitables. f) Campamento: acampada organizada e dotada dos servizos establecidos na normativa vixente. g) Bandeiras de sinalización de habilitación para o baño: determinarán a aptitude das condicións das augas para o baño. As Bandeiras clasificaranse por cores indicando o estado do mar en canto á idoneidade do seu uso para o baño: – Verde: Apto para o baño. – Amarela: precaución. Permitirá o baño con certas restricións. Prevén dun certo perigo no baño derivado das condicións do mar observadas ou debido á existencia de animais, elementos flotantes, contaminación, ou outras circunstancias de risco para a saúde das persoas. – Vermella: prohibido o baño. Prevén dun grave perigo no baño para a vida ou saúde das persoas, ben sexa polas condicións do mar ou pola existencia de animais, elementos flotantes, contaminación, ou outras circunstancias de risco para a saúde das persoas. No entanto, as bandeiras anteriores poderanse complementar con outras que indiquen concretamente o perigo a previr. h) Animal de compañía: todo aquel que, sendo doméstico ou silvestre, é mantido polas persoas coa finalidade de vivir con elas, asumindo as responsabilidades inherentes á súa convivencia, sen que exista ningunha actividade lucrativa sobre el. i) Pesca marítima de recreo: enténdese aquela que se realiza por afección ou deporte, sen ningunha retribución e sen ánimo de lucro. A pesca marítima de recreo poderá ser exercitada en superficie, desde embarcación ou a pé desde a costa, e submarina, nadando ou mergullando a pulmón libre. j) Tempada de baño: é o período de tempo en que pode preverse unha afluencia importante de bañistas, tendo en conta os usos ou costumes locais. A efectos da presente ordenanza enténdese por tempada de baño o período comprendido entre o día 1 de xullo e o 1 de setembro de cada ano, aínda que o Concello poderá variar ditas datas en función das circunstancias climatolóxicas. Artigo 5. A autoridade municipal ou os seus axentes, poderán apercibir verbalmente aos que infrinxan calquera das disposicións contidas na presente ordenanza, para o fin de que de forma inmediata cesen a actividade prohibida ou realicen a obrigación debida, iso sen prexuízo da incoación de expediente sancionador cando proceda, ou no seu caso, que se remita a denuncia á Administración competente. O persoal de salvamento ou socorrismo apoiará aos anteriores no labor de información do establecido na presente ordenanza, comunicando particularmente as infraccións e apercibindo ao posible infractor que, de persistir na súa actitude, trasladarán unha denuncia á autoridade. O público bañista queda obrigado a seguir as orientacións e indicacións que por seguridade poidan realizar os servizos de Salvamento e Socorrismo, así como cantas disposicións existentes ou que poidan ditarse en adiante polos organismos competentes. Artigo 6. A utilización das praias será libre, pública e gratuíta para os usos comúns e acordes coa natureza daquela, sempre que se realicen de acordo coas leis, regulamentos, e coa presente ordenanza. O paseo, a permanencia e o baño pacífico na praia e no mar teñen preferencia sobre calquera outro uso. Non se permitirá o uso de aparellos sonoros ou instrumentos musicais cando poidan molestar ao resto dos usuarios da praia. Queda prohibido dar un uso diferente ao propio das duchas, lavapés, aseos situados nas praias, así como limpar os utensilios de cociña, lavarse utilizando xabón, xel ou champú ou calquera outro produto deterxente. Ao mesmo tempo, fomentarase o aforro na utilización da auga. En todo caso, a utilización de calquera outro elemento do mobiliario urbano, en xeral, corresponderá ao fin para o que está destinado. Artigo 7. A realización de calquera tipo de actuación ou disposición de obxectos, aínda de forma temporal, no ámbito de aplicación da presente ordenanza, deberá dispor da preceptiva autorización municipal. Artigo 8. No exercicio das competencias que a vixente ordenación atribúe ao Concello de Valdoviño, en relación á limpeza das praias deste termo municipal, realizaranse as seguintes actividades: a) Retirada das praias todos aqueles residuos que se mesturan cos materiais soltos (area, grava, etc.) da súa capa superficial ou dispostos na mesma. b) Baleirado e limpeza das papeleiras públicas e demais recipientes de residuos sólidos dispostos nas praias. c) Retirada de algas, no caso de que sexa necesario. O Concello disporá a instalación de papeleiras pola praia, dependendo das necesidades de cada zona. Nas praias do termo municipal, a súa limpeza se realizará coa frecuencia e horario previstos para a adecuada xestión do servizo. Artigo 9. O Concello, por se mesmo ou a través da empresa encargada do servizo de limpeza de praias, poderá realizar campañas de sensibilización ambiental e protección do medio ambiente mediante as accións divulgativas que estime oportunas. Queda prohibido calquera acto que puidese ensuciar as nosas praias, estando obrigado o responsable á limpeza inmediata, sen prexuízo das sancións que puidesen derivarse por tales feitos. Artigo 10. a) Prohíbese aos usuarios da praia ou da auga do mar arroxar calquera tipo de residuos á praia ou ao mar, tales como papeis, restos de comida, latas, botellas, cascas de frutos secos, etc., así como deixar abandonados mobles, carriños, caixas, embalaxes, etc. debéndose utilizar as papeleiras ou colectores que se instalen a tal fin. b) Ditos verquidos realizaranse nos correspondentes colectores que para eses efectos se atopen distribuidos pola praia ou nas proximidades dos accesos principais. c) Desde o Concello realizaranse campañas de concienciación cidadá para evitar estas accións tan prexudiciais para todos. Calquera infracción a este artigo será sancionada, quedando ademáis o infractor obrigado á recollida dos residuos por el arroxados. Os servizos de tempada e toda ocupación de vía ou espazo público, obxecto desta ordenanza, cumprirán os horarios establecidos polo Concello para depositar os lixos producidos no desenvolvemento da súa actividade. Para manter a hixiene e salubridade, o Concello adoptará as medidas oportunas de control dos verquidos e depósitos de materiais. Artigo 11. Non estará permitido: a) A evacuación fisioloxica no mar ou na praia. b) Lavarse no mar ou na praia utilizando xabón, xel, champú ou calquera outro produto similar. O Concello instalará nas praias, onde non o houbese con carácter permanente, polo menos un aseo público accesible durante a tempada de baño. Sancionarase o seu uso diferente, como xogar, limpar os aveños de cociña, lavarse utilizando xabón, xel ou champú ou calquera outro produto deterxente, pintar, deteriorar, etc., sen prexuízo das responsabilidades doutra índole que poidan esixirse. Naquelas zonas onde se realice algún tipo de actividade, xa sexa permanente ou temporal, os seus responsables deberán manter durante o seu exercicio, as debidas condicións de limpeza e salubridade. Co fin de facilitar a limpeza das praias, durante a tempada de baño non se permitirá instalar calquera elemento que entorpeza o paso dos servizos de limpeza dentro do período horario que regulamentariamente se estableza. Os titulares dos servizos de tempada están obrigados a evitar que se produza acumulación de lixo na zona donde estén implantados, polo que deberán proceder á súa limpeza coa frecuencia adecuada á intensidade do seu uso, depositando os restos nos colectores habilitados. Artigo 12. a) Os pescadores poderán realizar, nas zonas habilitadas, as súas faenas de limpeza de artes e aveños así como de mantemento de embarcacións, debendo inmediatamente logo de terminar, depositar os residuos que se produzan nos colectores próximos á praia. b) Quen vulnere estas prohibicións, deberá retirar de inmediato, a requirimento verbal dos axentes da autoridade, os residuos, e procederá ao seu depósito, conforme establécese nesta ordenanza, sen prexuízo da sanción que lle poida corresponder. A evacuación dos residuos referidos farase obrigatoriamente no tipo de envases e recipientes normalizados que se establezan. Artigo 13. En orde á seguridade dos usuarios das praias e ao seu mantemento e hixiene prohíbese: a) Realizar lume directamente no chan da praia (areas, pedras ou rocas), agás naquelas datas que por especial significación se autoricen expresamente por parte do Concello e polos organismos competentes. b) O uso de bombonas de gas ou líquidos inflamables nas praias. Exclúese a subministración de excepción do combustible utilizado para prover os motores das embarcacións nas zonas de varada, cuxa manipulación haberá de realizarse seguindo as máis estritas normas de seguridade e baixo a responsabilidade da persoa que o realice. c) Cociñar na praia. Artigo 14. a) Os usuarios terán dereito a ser informados polo Concello da falta de aptitude para o baño, das augas que non satisfagan os criterios de calidade mínima esixibles polas normas vixentes. b) A tal fin o Concello facilitará, a quen así o solicite, información actualizada das calidades das augas do baño. O Concello dará a publicidade necesaria aos informes sobre a calidade das augas que se emitan durante a tempada de baño. Artigo 15.1.º.–O emprazamento de calquera tipo de instalación deberá contar coa preceptiva autorización municipal e reunir as condicións sinaladas con carácter xeral na presente ordenanza e na lexislación específica que regule a actividade que se pretende exercer. É potestade do Concello, no exercicio das súas competencias, e co fin de acadar o obxectivo previsto nesta ordenanza, establecer as zonas donde emprazar e exercer os distintos servizos e actividades no seu ámbito de aplicación.2.º.–No que respecta ás concesións, autorizacións e licenzas, esta ordenanza remítese ás disposicións municipais xa existentes e que regulan de forma especifica todos os requisitos e condicións do seu outorgamento. Non se permitirá a delimitación, polos particulares, da zona obxecto de concesión. Todos os elementos que se instalen no espazo público, obxecto desta ordenanza, deberán responder aos requisitos de homologación de acordo á súa normativa específica de normalización. Este requirimento é preceptivo para autorizar a súa instalación.3.º.–Será obrigación do titular ou concesionario manter as instalacións e elementos permanentes nas debidas condicións de seguridade e hixiene. Para ese efecto, disporá de todos os complementos mobiliarios dispostos para a recollida e evacuación dos residuos xerados. Artigo 16. Débese respectar, en todo momento, os accesos peonís, escaleiras de accesos, postos de salvamento e socorrismo, rampas, etc. Non se permitirá obra fixa no espazo público, obxecto desta ordenanza, salvo a previamente autorizada, nin deixar restos de calquera elemento utilizado na actividade unha vez finalizado o prazo de autorización previsto. Artigo 17. Respecto dos soportes publicitarios e a publicidade comercial en xeral na zona de dominio público, esta axustarase ao establecido nas disposicións municipais que a regulen ou, no seu caso, pola lexislación vixente que sexa de aplicación. Artigo 18. Para a prevención en materia de seguridade e salvamento, as praias con este servizo durante a tempada de verán terán servizos de salvamento e socorrismo. Os servizos de salvamento e socorrismo atenderán os postos de salvamento existentes nas praias exclusivamente durante o horario que determine o Concello e que figure exposto nos carteis indicadores situados nas praias. Nas praias debe haber un servizo de salvamento, formado por un conxunto de medios humanos e materiais, que posibiliten a adopción dunha serie de medidas organizativas, de planificación e de seguridade e protección. As funcións deste servizo circunscríbense ás zonas balizadas para o baño ou sinalizadas mediante bandeiras, e concretamente ás seguintes: – Efectuar as tarefas de vixilancia contínua da zona de baño, o socorrismo e o salvamento de persoas e a observación do contorno ambiental. – Garantir a primeira atención sanitaria. – A procura de persoas desaparecidas no areal vixiado. – A información sobre os recursos dispoñibles e o estado do mar. – Izar as bandeiras en función do estado do mar e velar pola conservación dos sinais e do material destinado á prevención de accidentes, vixilancia, salvamento, socorrismo e transporte de accidentados. – Informar aos usuarios das embarcacións con motor e de esquí acuático das prohibicións ou limitacións para a súa práctica. – Manter a zona destinada ao baño totalmente despexada de animais e obxectos que poidan orixinar un perigo para os bañistas. – Sinalizar as zonas de baño de acordo coa clasificación establecida, modificándoas cando as circunstancias do tempo ou outras así o aconsellen. – En xeral, evitar toda clase de actividade que resulte perigosa para os usuarios. Artigo 19. O público bañista queda obrigado a seguir as orientacións e indicacións que por seguridade poidan realizar os servizos de salvamento e socorrismo, así como cantas disposicións existan ou poidan ditarse en adiante polos organismos competentes. As persoas que desexen bañarse fóra da tempada de baño ou fóra do horario establecido para os servizos de salvamento e socorrismo farano baixo a súa exclusiva responsabilidade. Tamén o farán baixo a súa exclusiva responsabilidade, aínda bañándose dentro da tempada de baño e dentro do horario establecido para os mencionados servizos, cando o fagan sen seguir as orientacións e indicacións dos servizos e fóra das zonas balizadas para o baño ou sinalizadas como tal mediante bandeiras ou otros medios ou indicacións. Recoméndase que as persoas que padezan algún tipo de dificultade funcional ou enfermidade, para as que o baño poida constituír algún risco, que poñan esta circunstancia en coñecemento dos servizos de salvamento e socorrismo para os efectos de que adopten, no seu caso, e de ser posible, as medidas pertinentes. Artigo 20. A prestación do Servizo de Salvamento e Socorrismo desenvolverase pola entidade adxudicataria consonte os medios humanos e técnicos que formule na memoria, plan ou documento elaborado e que achegue para eses fins, debidamente aprobado polo Concello. Artigo 21. a) O Concello instalará as torres que considere necesarias a fin de vixiar adecuadamente o contorno das zonas de baño. Nestas torres ou postos de salvamento, instalaranse mastis de sinalización que izarán as bandeiras necesarias de acordo ao establecido nesta ordenanza. Queda prohibido o baño cando se atope izada a bandeira de cor vermella. b) Os que vulneren a prohibición de bañarse cando se atope izada a bandeira de cor vermella, a requirimento verbal dos axentes da autoridade ou persoal de salvamento, deixarán de tomar o baño de inmediato, sen prexuízo de que vire parte de denuncia, en orde á instrución do oportuno expediente sancionador. Dependendo das necesidades e posibilidades na prestación do servizo poderase dispor a utilización de vehículos: embarcacións e motos acuáticas de rescate, vehículos de loxística e apoio. Artigo 22. As funcións deste servizo circunscríbense ás zonas balizadas para o baño ou sinalizadas mediante bandeiras. Artigo 23. No caso da existencia de rachas de vento, a fin de previr posibles problemas de seguridade persoal e colectiva, a autoridade municipal ou os seus axentes e o persoal de salvamento e socorrismo, poderá ordenar o peche de todo tipo de parasois, cadeiras, hamacas, etc. Igualmente, poderase ordenar a retirada daquelas cadeiras, hamacas, ou calquera elemento disposto no chan da praia que estea oxidado ou visiblemente deteriorado para evitar calquera tipo de posible dano físico ou contaminación. Artigo 24. Queda prohibida a presenza de animais na praia dentro da tempada de baño. En todo caso fora da devandita tempada, a presenza de animais nas praias estará suxeita ao cumprimento das condicións de seguridade, hixiénico-sanitarias e de convivencia cidadá establecidas na presente ordenanza e na lexislación específica que resulte de aplicación. En calquera caso, o propietario é responsable das actuacións que o animal realice, e dos prexuízos que ocasione ás persoas, cousas e ao medio en xeral, con relación ao sancionado na presente ordenanza e no non previsto na mesma, o establecido nas disposicións vixentes nesta materia. Artigo 25. As persoas que leven cans e outros animais deberán impedir que realicen os seus deposiciones na praia. En calquera caso, quen leve o animal está obrigado a recoller e retirar os excrementos e a limpar a parte da vía pública á que afecte. Artigo 26. Permítese a presenza de cans destinados a traballos de salvamento ou auxilio a persoas necesitadas, cando as circunstancias así o aconsellen. Así mesmo, permítese a presenza de cans de asistencia (aqueles adestrados para o acompañamento, condución e auxilio de persoas con discapacidade, debendo estar debidamente acreditados e identificados) en compañía da persoa á que sirvan, sen prexuízo da responsabilidade do seu posuidor ou propietario nin das medidas que deba adoptar para evitar molestias ou riscos ao resto dos usuarios. Artigo 27. Nas zonas de baño ou durante a tempada de baño, prohíbese a pesca desde a beira da praia e desde os espigóns, excepto entre as 21 e as 9 horas ambas inclusive, para evitar os danos que os aparellos utilizados poidan causar ao resto dos usuarios. No entanto, calquera actividade de pesca deportiva realizada dentro do horario establecido, quedará supeditada á ausencia de usuarios na praia. En casos excepcionais, tales como feiras, concursos, etc. poderá autorizarse a práctica da pesca, debendo respectar os participantes os lugares, horarios e condicións que estableza a autorización do organismo competente. Artigo 28. En orde á protección e seguridade dos usuarios da praia, non se permite: a) A entrada e saída ao mar desde a praia aos pescadores submarinos co fusil cargado, así como a manipulación en terra deste ou doutros instrumentos de pesca submarina que poidan supor un risco para a seguridade das persoas. b) A manipulación en terra de calquera instrumento de pesca que poidan supor un risco para a seguridade das persoas. Artigo 29. Prohíbese expresamente o uso privativo das praias. Prohíbese en toda a extensión da praia, incluíndo a zona de dunas, o estacionamento e a circulación de vehículos de calquera tipo, de dous ou máis rodas, por tracción mecánica ou animal, e expresamente as motos e os quads. Exímense de devandita prohibición os vehículos de urxencia, seguridade e servizos municipais ou outros expresamente autorizados para as persoas con dificultade funcional, así como a utilización na auga do mar dos deseñados especialmente para tal fin. Artigo 30. A prohibición á que se refire o artigo anterior non será de aplicación a aqueles vehículos que con carácter diario, proceden á limpeza, mantemento e vixilancia das praias, tales como motos, tractores e máquinas limpa-praias. Os referidos vehículos non poderán quedar estacionados na praia ou zona de baño, debendo retirarse unha vez terminada a actuación que motivou o seu acceso á referida praia ou zona de baño. Artigo 31. Prohíbese durante todo o ano, a instalación de tendas de campaña, así como as acampadas ou campamentos de calquera duración de tempo nas nosas praias por razóns de protección dos espazos de interés natural paisaxístico ou cultural. Para unha mellor utilización e goce da nosa praia, só se permitirán parasois totalmente diáfanos nos seus laterais, así como cadeiras e mesas de complemento, que non poderán quedar instalados sen a presenza de algunha persoa ao seu cargo. Os empregados municipais ou a policía local poderán retirar os elementos instalados irregularmente, e depositalos en dependencias municipais, que poderán ser devoltos aos seus donos con independencia da sanción que, de ser o caso, proceda impoñer. En calquera caso, os actos de ocupación deberán dispor de autorización expresa da autoridade competente. Artigo 32. De acordo co disposto no Regulamento de Costas, nas zonas de baño, debidamente balizadas, non estará permitida a navegación deportiva e de recreo así como a utilización de calquera tipo de embarcación ou medio flotante movido a motor ou a vela. O lanzamento ou a varada de embarcacións deberá facerse a través de canles debidamente sinalizadas. Esta prohibición, non será de aplicación a aquelas embarcacións oficiais ou medios que se utilicen para a realización dos servizos de limpeza de residuos flotantes, vixilancia, salvamento ou socorrismo. Estas, non deberán superar a velocidade de tres nós, salvo causa de forza maior ou salvamento, debendo adoptarse neste caso as precaucións necesarias para evitar riscos á seguridade das persoas ou á navegación marítima. Nos tramos de costa que non estean balizados como zona de baño, entenderase que esta ocupa unha franxa de mar contigua á costa dunha anchura de 200 metros lineais nas praias e de 50 metros lineais no resto da costa. O Concello poderá establecer zonas de lanzamento-varada ou zonas náuticas, sinalizándoas convenientemente. As embarcacións a motor ou vela deberán utilizar estas zonas náuticas obrigatoriamente. O Concello poderá balizar zonas para embarcacións ou medios flotantes a vela exclusivamente. Artigo 33. Prohíbese a ocupación de espazo público sen autorización, así como o abandono en zona pública de obxectos, artefactos ou elementos como embarcacións, remolques, táboas de windsurf, velas, remos e similares. En tales casos procederase pola autoridade competente ao levantamento do acta respectiva descritiva da situación, característica do artefacto, obxecto ou elemento, titularidade e cantos mais datos se estimen oportunos, e requirirase ao suposto infractor ou ao titular, para que se retire o elemento en cuestión nun prazo máximo de 24 horas, ou inmediatamente, se as circunstancias concorrentes debidamente xustificadas non admiten outorgar dito prazo, indicando, a modo de advertencia, no mesmo requirimento, que en caso de incumprimento, o efectuará de forma subsidiaria o Concello, con repercusión, dos custos que se orixinen, a cargo do infractor ou do propietario responsable, depositándose donde decrete a autoridade municipal. No caso de ser imposible facer o requirimento da retirada dos obxectos, procederase de forma cautelar polo Concello, facendo constar o inspector tal circunstancia, coa exposición no taboleiro municipal da medida adoptada. Artigo 34. Todas as embarcacións que naveguen pola costa deberán en todo momento cumprir as normas establecidas ao respecto pola Capitanía Marítima correspondente, ou autoridade competente, incluíndo as embarcacións de salvamento e rescate, así como calquera embarcación de servizo estatal, autonómico ou local. Artigo 35. a) O paseo, a estancia ou o baño na praia ou no mar, teñen preferencia sobre calquera outro uso. b) O desenvolvemento de actividades, como xogos de pelota, palas e outros exercicios poderanse realizar sempre que non supoñan unha molestia para o resto dos usuarios ou que a dimensión da praia permítao. c) Poderán desenvolverse as actividades deportivas ou lúdicas nas zonas que, con carácter permanente, teña adicadas o Concello á práctica de diversos deportes, xogos infantís, etc., ou que estean debidamente balizadas ou sexan visibles ao resto de usuarios. Artigo 36. Nas zonas de baño ou durante a tempada de baño, poderanse habilitar zonas, adecuadamente sinalizadas, para a práctica da actividade deportiva de surf, windsurf, ou outros deportes similares, a fin de evitar os danos que a súa práctica poidan causar ao resto de usuarios. Poderase exceptuar do anterior os casos excepcionais, tales como os concursos, podendo autorizarse as prácticas deportivas citadas. Os organizadores e participantes, deberán respectar os lugares, horarios ou condicións que estableza o Concello. Nestes casos, a práctica deportiva farase en lugares debidamente sinalizados e con carácter temporal. Artigo 37. As infraccións das normas desta ordenanza serán sancionadas pola Alcaldía-Presidencia dentro do ámbito das súas competencias, previa a incoación do expediente no que se terá en conta as circunstancias que concorran en cada caso. Todo iso, sen prexuízo de pasar o tanto de culpa ao Xulgado ou a remisión das actuacións practicadas ás autoridades competentes, cando así o determine a natureza da infracción. Artigo 38. Con independencia da imposición da sanción que corresponda, o Concello adoptará as medidas pertinentes para a restauración da realidade física alterada e a orde xurídica infrinxida, coa execución subsidiaria, se procede, das actuacións que sexan a cargo do infractor, e non as realice. Artigo 39. a) As infraccións, tipificadas na lexislación específica, serán sancionadas coas medidas e multas que se fixan nela. b) As infraccións a esta ordenanza clasificaranse en leves, graves e moi graves. Artigo 40. Son infraccións leves: a) A realización de actividades como xogos de pelota, palas ou outros exercicios, nas zonas e augas de baño, que poidan molestar ao resto de usuarios. b) O incumprimento das normas de limpeza por parte do usuario da praia que non se consideren como graves. c) O uso de aparello sonoro ou instrumento musical cando causen molestias aos demais usuarios das praias. d) O uso indebido da auga das duchas e lava-pés así como, lavarse no mar ou na praia utilizando xabón ou calquera outro produto de aseo corporal. e) A evacuación fisiolóxica no mar ou na praia. f) A práctica de surf, windsurf e outros deportes similares incumprindo as normas establecidas na presente ordenanza e a varada ou permanencia de embarcacións, táboas de windsurf, hidropedais, motos acuáticas, etc., fóra das zonas sinaladas e destinadas a tal fin. g) Practicar a pesca en lugar ou en época non autorizada, salvo que pola normativa específica se regule outro tipo de sanción. h) Calquera outra infracción a esta ordenanza que non estea expresamente cualificada como falta grave ou moi grave. Artigo 41. Son infraccións graves: a) As que reciban expresamente esta cualificación nesta ordenanza ou na lexislación sectorial aplicable. b) Bañarse cando esté izada a bandeira vermella. c) Facer lume na praia, así como usar parrillas, bombonas de gas ou outros utensilios para facer lume, sen a autorización correspondente. d) O uso de escopeta submarina ou arpón que pola súa proximidade poida supor risco para a saúde e seguridade das persoas. e) O incumprimento das normas de limpeza por parte dos titulares dos servizos de tempada da praia, ou de calquera outra actividade autorizada polo órgano competente. f) O depósito, en papeleiras e similares, de materiais en combustión por parte dos usuarios das praias. g) A presenza de animais na praia durante a tempada de baño. h) Dificultar, de xeito intencionado, as funcións do servizo público de salvamento. i) O incumprimento dos requirimentos específicos que formule a Administración municipal, sempre que se produza por primeira vez. j) A resistencia a facilitar información ou dar información ou documentación falsa, inexacta, incompleta ou que induza a erro, ou a prestar colaboración á Administración municipal ou aos seus axentes. k) O uso de vehículos non permitidos por toda a extensión da praia, en particular motos ou quads. l) A reincidencia, consistente na previa comisión e sanción firme dunha infracción leve. Artigo 42. Son infraccións moi graves: a) As que reciban expresamente esta cualificación na presente ordenanza ou na lexislación sectorial aplicable. b) A vertedura e depósito de materias que poidan producir contaminación e risco de accidentes. c) Realizar calquera ocupación con instalación fixa ou desmontable sen contar con preceptiva autorización. d) A circulación de embarcacións non autorizadas a distancia inferior a 200 metros da costa. e) A produción de calquera tipo de impacto negativo sobre a fauna e flora tanto litoral como mariña e, en xeral, de carácter medioambiental. f) As que se realicen de forma consciente e deliberada, sempre que se produza un dano grave, a xuízo da administración competente, que deberá especificar debidamente. g) O incumprimento reiterado dos requirimentos formulados pola Administración municipal. h) A reincidencia na comisión de falta grave. Enténdese, para estes efectos, que hai reincidencia cando o suxeito cometeu una infracción grave nos últimos cinco anos e a resolución sexa firme. Artigo 43. As sancións pola infracción ás normas da presente ordenanza son, con independencia dos apercibimentos que procedan: a) Pola comisión de infraccións leves: multa dende 60,00 ata 300,00 euros. b) Pola comisión de infraccións graves: multa desde 300,01 ata 1.500,00 euros. c) Pola comisión de infraccións moi graves: multa desde 1.500,01 ata 3.000,00 euros. Artigo 44. A determinación da contía das infraccións á presente ordenanza deberá fixarse tendo en conta as circunstancias que concorran, tales como a existencia de intencionalidade o reiteración, a natureza dos prexuízos causados e a reincidencia. Artigo 45. Son responsables das sancións tipificadas nesta ordenanza, todas aquelas persoas que participasen na comisión do feito infractor por calquera título, sexan persoas físicas ou persoas xurídicas. Excepto nos supostos nos que sexan menores de idade, onde responderán os pais, titores ou aqueles que dispoñan da custodia legal. Son responsables, subsidiariamente, en caso que non se poida identificar aos autores, os titulares ou propietarios dos vehículos ou embarcacións cos que se realice a infracción. En relación aos animais, en ausencia do propietario será responsable subsidiario a persoa que nomomento de producirse a acción levaba o animal. Son responsables os titulares das licenzas ou autorizacións, cando por motivo do exercicio dun dereito concedido nas mesmas, se cometa algunha das infraccións tipificadas na presente ordenanza. Artigo 46. O procedemento aplicable ao expediente sancionador será o previsto na Lei de Réxime Xurídico das Administracións Públicas e do Procedemento Administrativo Común e, en particular, no Real Decreto 1398/1993, de 4 de agosto, polo que se aproba o regulamento do procedemento para o exercicio da potestade sancionadora. No non previsto nesta ordenanza, rexerá o regulado nas normas citadas e demais de xeral aplicación. Valdoviño, 03 de setembro de 2009. A alcaldesa Asdo.: María Isabel Álvarez Diéguez